**Η μοναδικότητα της γεωγραφίας**

Η γεωγραφία είναι η μελέτη των τοπίων, των λαών, των τόπων και του περιβάλλοντος της Γης. Απλά, αφορά τον κόσμο στον οποίο ζούμε. Η γεωγραφία έχει μοναδική ιδιαιτερότητα ως βασική και ουσιώδης επιστήμη. Πρόκειται για ένα πεδίο που έχει προκύψει από την ακόρεστη περιέργεια του ανθρώπου για τη γη, το περιβάλλον και την ατμόσφαιρα. Με άλλα λόγια, η γεωγραφία είναι μοναδική επειδή έχει τόσο φυσική, όσο και κοινωνικοπολιτική και ιστορική διάσταση.

Με τη μελέτη της γεωγραφίας προάγεται η γεφύρωση των κοινωνικών επιστημών (ανθρωπογεωγραφία/ιστορία) με τις φυσικές επιστήμες (φυσική γεωγραφία). Η ανθρωπογεωγραφία ασχολείται με την κατανόηση της δυναμικής και των συγκρούσεων των εθνών, των πολιτισμών, των κοινωνιών και των οικονομιών και η φυσική γεωγραφία ασχολείται με την κατανόηση της δυναμικής των φυσικών τοπίων και του περιβάλλοντος.

Με τη γεωγραφία εντάσσουμε την κατανόηση των κοινωνικών και φυσικών διεργασιών στο πλαίσιο των χώρων και των περιοχών - αναγνωρίζοντας τις μεγάλες διαφορές στους πολιτισμούς, τα πολιτικά συστήματα, τις οικονομίες, τα τοπία και το περιβάλλον και τους δεσμούς μεταξύ τους. Η κατανόηση των αιτίων των διαφορών και των ανισοτήτων μεταξύ των τόπων και των κοινωνικών ομάδων αποτελεί βασικό στοιχείο των νεώτερων εξελίξεων στην ανθρώπινη γεωγραφία. Η γεωγραφία παρέχει ένα ιδανικό πλαίσιο για τη συσχέτιση πολλών πεδίων γνώσης. Δεν αποτελεί έκπληξη το γεγονός ότι οι εκπαιδευόμενοι ως γεωγράφοι συμβάλλουν ουσιαστικά στην εφαρμοσμένη διαχείριση των πόρων και του περιβάλλοντος. Η γεωγραφία είναι, με την ευρύτερη έννοια, μια εκπαίδευση για τη ζωή και την επιβίωση. Η μάθηση μέσω γεωγραφίας -είτε μέσω της ακαδημαϊκής γνώσης, είτε μέσω ταξιδιωτικών εμπειριών, της εργασίας και των αποστολών- μας βοηθά να γίνουμε περισσότερο ευαισθητοποιημένοι και υπεύθυνοι από κοινωνικής και περιβαλλοντικής απόψεως, ενημερωμένοι και υπεύθυνοι πολίτες. Οι γεωγράφοι διερευνούν τόσο τις φυσικές ιδιότητες της γήινης επιφάνειας, όσο και τις ανθρώπινες κοινωνίες. Επίσης, εξετάζουν πώς αλληλεπιδρούν τα ανθρώπινα προϊόντα και ο πολιτισμός με το φυσικό περιβάλλον, καθώς και τον τρόπο με τον οποίο οι τοποθεσίες και τα μέρη έχουν αντίκτυπο στους ανθρώπους και στη μοίρα τους. Η γεωγραφία προσπαθεί να καταλάβει πού βρίσκονται τα πράγματα, γιατί είναι εκεί και πώς αναπτύσσονται και αλλάζουν με την πάροδο του χρόνου.

Οι επιμέρους κλάδοι της γεωγραφίας (φυσική γεωγραφία, πολιτισμική γεωγραφία, οικονομική γεωγραφία, ιστορική γεωγραφία, πληθυσμιακή γεωγραφία, πολιτική γεωγραφία, υγειονομική γεωγραφία] μας ενημερώνουν για: τους τόπους και τις κοινότητες στις οποίες ζούμε και εργαζόμαστε, για τις πιέσεις που αντιμετωπίζουμε, τη διασύνδεση του κόσμου και των κοινοτήτων μέσα σε αυτόν, πώς και γιατί ο κόσμος αλλάζει, σε παγκόσμιο και τοπικό επίπεδο, πώς οι ατομικές και κοινωνικές μας δράσεις συμβάλλουν σε αυτές τις αλλαγές, τις επιλογές που υπάρχουν στη διαχείριση του κόσμου μας, για τη σημασία της τοποθεσίας στις επιχειρήσεις, τους κινδύνους πλημμύρας, την κλιματική αλλαγή, τη ρύπανση, τις μεταναστευτικές ροές, τον πολεοδομικό σχεδιασμό, τις συνοριακές διαφορές, τη διάβρωση των ακτών και πολλά άλλα.

Ο όρος "γεωγραφία" προέρχεται από τους αρχαίους Έλληνες που επινόησαν τη λέξη, για να περιγράψουν τα γραπτά και τους χάρτες που τους βοηθούσαν να κατανοήσουν τον κόσμο στον οποίο ζούσαν. Στην ελληνική γλώσσα, η «γη» έχει γεωμετρική διάσταση. Χρησιμοποιώντας τη γεωγραφία, οι Έλληνες κατανόησαν πού βρισκόταν η πατρίδα τους σε σχέση με άλλες περιοχές, ποια ήταν τα δικά τους μέρη και πώς συγχωνεύθηκαν οι άνθρωποι και το περιβάλλον. Φυσικά, οι Έλληνες δεν ήταν οι μόνοι που ενδιαφέρθηκαν για τη γεωγραφία. Σε ολόκληρη την ανθρώπινη ιστορία, οι περισσότεροι λαοί έχουν προσπαθήσει να καταλάβουν τη θέση τους στον κόσμο, τους ανθρώπους και το περιβάλλον. Η γεωγραφία και η ιστορία πρέπει να θεωρηθούν συμπληρωματικές και αλληλεξαρτώμενες, συνδεδεμένες από την ίδια τη φύση των πραγμάτων. Αυτή η σχέση απορρέει από κοινούς όρους όπως ο χώρος και ο χρόνος, η περιοχή και η εποχή, οι τόποι και τα γεγονότα, ζεύγη που είναι ουσιαστικά αδιαχώριστα. Είναι σημαντικό να συνειδητοποιήσουμε ότι η γεωγραφία δεν είναι απλά μια φυσική σκηνή για το ιστορικό δρώμενο, ή μόνο ένα σύνολο φυσικών παραμέτρων τη γης. Είναι ένας ιδιαίτερος και συναρπαστικός τρόπος θεώρησης του κόσμου. Η γεωγραφία, όπως και η ιστορία, είναι μια βασική στρατηγική για να αναλύουμε μεγάλα και πολύπλοκα θέματα, άρα είναι, από τη φύση της, ο συνεχής σύντροφος των ιστορικών σπουδών. Είναι δύσκολο να εντρυφήσουμε στο ένα χωρίς το άλλο. Το ιστορικό αρχείο είναι άρρηκτα συνδεδεμένο με το γεωγραφικό περιβάλλον, στο οποίο εκτυλίχθηκε. Η ιστορία ασχολείται με την κατανόηση της χρονικής διάστασης της ανθρώπινης εμπειρίας (χρόνος και χρονολογία). Η γεωγραφία ενδιαφέρεται για την κατανόηση της χωρικής διάστασης της ανθρώπινης εμπειρίας (χώρος και τόπος). Οι βασικές έννοιες της γεωγραφίας, όπως η τοποθεσία, η μορφολογία, ο τόπος και η περιοχή, συνδέονται άρρηκτα με τις βασική υποδομή της ιστορίας, όπως ο χρόνος, η περίοδος και τα γεγονότα. Η γεωγραφία και η ιστορία επιτρέπουν στους μαθητές να κατανοήσουν πώς τα γεγονότα και οι τόποι έχουν αλληλοεπηρεαστεί στην πάροδο του χρόνου.

Η χρησιμοποίηση και η ανταλλαγή γεωγραφικών γνώσεων είναι βασική για το μέλλον ενός περίπλοκου και αλληλεξαρτώμενου κόσμου. Η γεωγραφία υπήρξε ένας έμμεσος αλλά σημαντικός παράγοντας στην πρόοδο των εθνών. Η εμπορική βιομηχανία, η πληθώρα νέων θέσεων, οι πολεμικές δυνατότητες, η έκταση της επαφής με ξένα κράτη και η γεωπολιτική στρατηγική καθορίζονται σε μεγάλο βαθμό από γεωγραφικές παραμέτρος. Είναι φανερό λοιπόν πως η ίδια η εξέλιξη του χαρακτήρα και του ʺDNAʺ ενός έθνους εξαρτώνται σημαντικά από τη γεωγραφική του θέση.